מספר פנימי: 567434

הכנסת העשרים

**יוזמים: חברי הכנסת** **מכלוף מיקי זוהר**  
 **מיכאל אורן**  
 **יחיאל חיליק בר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
מצטרפים: חברי הכנסת יואב קיש  
 יואל רזבוזוב  
 יואל חסון  
 דניאל עטר  
 רויטל סויד  
 אראל מרגלית  
 יצחק הרצוג  
 מיכל בירן  
 איילת נחמיאס ורבין  
 עמר בר-לב  
 עמיר פרץ  
 נחמן שי  
 בצלאל סמוטריץ'  
 אלי אלאלוף  
 איתן כבל  
 נאוה בוקר

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/1856/20

הצעת חוק יום העלייה, התשע"ה–2015

|  |  |  |
| --- | --- | --- |
| מועד ציון שנתי | 1. | (א) יום העלייה יצוין מדי שנה ביום עשרה בניסן (להלן – יום העלייה). |
|  |  | (ב) חל יום העלייה ביום חג, מנוחה, שבתון, יום זיכרון או ציון ממלכתי, או ביום שלפני אחד מהימים האמורים, רשאית הממשלה לקבוע מועד אחר הסמוך ליום העלייה. |
| ציון יום העלייה | 2. | יום העלייה יצוין – |
|  |  | (1) בדיון מיוחד במליאת הכנסת; |
|  |  | (2) באירוע מיוחד בישיבת הממשלה; |
|  |  | (3) בבית הנשיא; |
|  |  | (4) במערכת החינוך ובצבא הגנה לישראל; |
|  |  | (5) בדיון ועדת העלייה הקליטה והתפוצות של הכנסת; |
|  |  | (6) בפעולות נוספות שיחליטו עליהן הממשלה, נשיא המדינה או הכנסת. |

דברי הסבר

מטרתו של חוק מוצע זה היא להביא להטמעת ערכה וחשיבותה העליונה של העלייה בעבר, בהווה ובעתיד, לחיזוקו הפנימי של עם ישראל, כבסיס לקיומה של מדינת ישראל כמדינה יהודית ודמוקרטית, להתפתחותה ולעיצובה כחברה רב-תרבותית בעלת שפת-אם משותפת ועתיד משותף.

לשגשוגה של מדינת ישראל תרמו רבות בעיקר אלו שעזבו את שהיה להם בניכר ועלו לארץ ישראל. יתרה מכך, העלייה היא סמל להיסטוריה היהודית שבה היהודים קיימו את חייהם בארץ ישראל, גורשו ממנה, אך לא זנחו אותה לרגע וחזרו אליה, לביתם ההיסטורי, כחלק מהפלא הציוני והלאומי.

בהצעת חוק זו מוצע לקבוע יום ציון לאומי לתרומתה של העלייה והעולים למדינת ישראל, באמצעות פעולות מגוונות, הן בתחום החינוך והן בתחום התרבות. הצעת החוק באה לקדם את שילוב התרבויות בחברה הישראלית המגוונת, ברוח החינוך לקבלת השונה ותרומת העולים למדינת ישראל.

יום העלייה יצוין ביום עשרה בניסן, בו על פי המסורת, צלח יהושע בן נון את נהר הירדן יחד עם כל בני ישראל וניתן להחשיבו כעלייה הראשונה של כלל ישראל.

הצעות חוק דומות בעיקרן הונחו על שולחן הכנסת התשע-עשרה על ידי חברי הכנסת אברהם מיכאלי ויעקב מרגי (פ/1783/19), על ידי חבר הכנסת יואל רזבוזוב (פ/2381/19) ועל ידי חברי הכנסת רוברט אילטוב וקבוצת חברי הכנסת (פ/2416/19), ועל שולחן הכנסת העשרים על ידי חבר הכנסת רוברט אילטוב וקבוצת חברי הכנסת (פ/1738/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"א באב התשע"ה – 27.7.15